આદર્શ વ્યક્તિ બનવાના બીજ પ્રાથમિક શાળાઓમાંથી રોપાતા હોય છે અને જે બીજ વિદ્યાર્થીઓના જીવનમાં વટવૃક્ષ બની રહેતા હોય છે, બાળકોમાં મુલ્યલક્ષી શિક્ષણને ઉત્થાન મળે, આદર્શ વિદ્યાર્થીનું નિર્માણ થાય, વડીલોને આદર આપે તે સહિતના સંસ્કારોના સિંચનથી રાષ્ટ્ર સમિર્પિત આદર્શ નાગરિકનું ઘડતર થાય તે માટે BAPS સ્વામિનારાયણ સંસ્થા દ્વારા 'ચાલો આદર્શ બનીએ' પ્રોજેકટ શરૂ કરાયો છે. જેના ભાગરૂપે મહેસાણા જિલ્લા પ્રાથમિક શિક્ષણ સમિતિના સહયોગથી શુક્રવારે સ્વામિનારાયણ મંદિરના સત્સંગ હોલમાં ચાલો આદર્શ બનીએ વિષય પર શિક્ષક સંમેલન કરાયું હતું. શિક્ષણમંત્રી ભુપેન્દ્રસિંહ ચુડાસમાની ઉપસ્થિતિમાં શિક્ષણ સાથે સંસ્કાર સિંચનના આ કાર્યક્રમમાં જિલ્લાની પ્રાથમિક શાળાઓના ૨૦૦૦ જેટલા આચાર્યો અને શિક્ષકો, તા.કે.નિ, બીઆરસી, સીઆરસી જોડાયા હતા. શિક્ષણમંત્રી ભુપેન્દ્રસિંહ ચુડાસમા, ધારાસભ્ય રમણભાઈ પટેલ, જિલ્લા શિક્ષણાધિકારી જી.ડી.પટેલ, કોઠારી સ્વામી કરૂણામૂર્તિ સ્વામી, ભગવત્સેતુ સ્વામી, આદર્શસ્વરૂપ સ્વામી સહિત સંતો અને મહાનુભાવોના હસ્તે ‘ચાલો આદર્શ બનીએ' ડીવીડીનું વિમોચન કરવામાં આવ્યું હતું. આ ડીવીડી જિલ્લાની તમામ પ્રાથમિક શાળાઓમાં બાળકોમાં સંસ્કારોના સિંચન માટે આપવામાં આવી હતી. શિક્ષણમંત્રી ભુપેન્દ્રસિંહ ચુડાસમાએ જણાવ્યું હતું કે, ધાર્મિક સંસ્થાઓ ધર્મ ઉપરાંત સમાજની ચિંતા કરે છે જેના પગલે રાષ્ટ્ર નિર્માણનું કામ થઇ રહ્યું છે. સમાજના દરેક કામોમાં લોકભાગીદારી હોવી જરૂરી છે. રાજ્યમાં કુપોષણ, સ્વચ્છતા, પર્યાવરણ જાળવણી, બેટી બચાવો, કન્યા કેળવણી, જળસંચય સહિત વિવિધ કામોમાં પ્રજાનો સહયોગ મળી રહ્યો છે.